Reinach begin teen EngelseCobus Reinach. Foto: Phill Magakoe/AFP. Cobus Reinach en Handré Pollard sal die Springbokke se skakelpaar wees wanneer hulle Saterdag teen Engeland op Twickenham speel. Die 31-jarige Reinach is bekend vir sy vaart en driedrukvermoë, terwyl hy ook in die afgelope toetse op die plaasvervangersbank beïndruk het. Indien die Springbokke met die Engelse afreken, sal hulle hul houvas op Wêreldrugby se punteleer verstewig, terwyl hulle ook hul Europese avontuur onoorwonne sal afsluit. Vir die eerste keer sedert 2013. “Ons het goeie momentum in die toetse teen Wallis en Skotland opgebou en dit is belangrik dat ons daarop voortbou. Engeland sal beslis vir ’n nuwe uitdaging sorg en daarom het ons besluit om met Handré, Cobus en Lood (de Jager) te begin,” het Jacques Nienaber (afrigter) gesê. Die Rose het die afgelope naweek maklik met die Wallabies klaargespeel, maar hulle sal sonder die dienste van Owen Farrell (enkelbesering) en Jamie George (kniebesering) teen die Springbokke moet klaarkom. “Engeland het dit egter duidelik gemaak dat hulle ons fisiek sal wil aanvat. Daarbenewens het hulle ook ’n paar Britse en Ierse Leeus-spelers in hul geledere, terwyl hulle nou met ’n nuwe rekord van agt agtereenvolgende oorwinnings teen Australië spog.” Tog sal die Bokke ook oorgehaal wees om weer vir Engeland te klop. Hulle het weliswaar in die Wêreldbeker-eindstryd in Japan die septer geswaai, maar hulle kon laas in 2014 ’n wedstryd op Twickenham wen. “Ons het ons huiswerk gedoen en hard op die oefenveld gewerk om seker te maak ons is fisiek en sielkundig gereed vir die uitdaging. Dit is belangrik dat ons die geleenthede op aanval in punte moet omskep want in só ’n toets is hulle nie baie volop nie.” Die wedstryd begin Saterdag om 17:15 en dit sal regstreeks op SuperSport uitgesaai word. Springbokke: Willie le Roux (heelagter), Jesse Kriel (regtervleuel), Lukhanyo Am (buitesenter), Damian de Allende (binnesenter), Makazole Mapimpi (linkervleuel), Handré Pollard (losskakel), Cobus Reinach (skrumskakel), Duane Vermeulen (agtsteman), Kwagga Smith (flank), Siya Kolisi (flank en kaptein), Lood de Jager (slot), Eben Etzebeth (slot), Trevor Nyakane (stut), Bongi Mbonambi (haker) en Ox Nché (stut). Plaasvervangers: Malcolm Marx, Steven Kitshoff, Vincent Koch, Franco Mostert, Jasper Wiese, Herschel Jantjies, Elton Jantjies en Frans Steyn.